

VLADA REPUBLIKE HRVATSKE

Zagreb, 28. prosinca 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o upućivanju doprinosa Hrvatskom Caritasu za projekte razvojno - humanitarne pomoći |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na temelju članka 31. stavka 2. Zakona o Vladi Republike Hrvatske („Narodne novine“, broj 150/11, 119/14, 93/16, 116/18 i 80/22), a u vezi sa člankom 8. podstavcima 1. i 5. Zakona o razvojnoj suradnji i humanitarnoj pomoći inozemstvu („Narodne novine“, broj 146/08), Vlada Republike Hrvatske je na sjednici održanoj \_\_\_\_\_\_\_\_\_\_ donijela

**O D L U K U**

**o upućivanju doprinosa Hrvatskom Caritasu za projekte razvojno - humanitarne pomoći**

**I.**

Vlada Republike Hrvatske donosi Odluku o upućivanju doprinosa Hrvatskom Caritasu za projekte razvojno - humanitarne pomoći u iznosu od 100.000,00 eura.

**II.**

Ministarstvo vanjskih i europskih poslova zadužuje se za pripremu izvršenja i praćenje provedbe aktivnosti iz ove Odluke te uplatu doprinosa od 100.000,00 eura Hrvatskom Caritasu.

**III.**

Ovlašćuje se ministar vanjskih i europskih poslova za sklapanje sporazuma s Hrvatskim Caritasom u svrhu provedbe aktivnosti iz ove Odluke.

**IV.**

Financijska sredstva potrebna za provedbu ove Odluke osigurana su u Državnom proračunu Republike Hrvatske za 2023. godinu i projekcijama za 2024. i 2025. godinu na razdjelu Ministarstva vanjskih i europskih poslova.

**V.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_\_\_\_\_\_\_ 2023.

P R E D S J E D N I K

mr. sc. Andrej Plenković

**OBRAZLOŽENJE**

Sukladno članku 8. podstavcima 1. i 5. Zakona o razvojnoj suradnji i humanitarnoj pomoći inozemstvu („Narodne novine“, br. 146/08), Ministarstvo vanjskih i europskih poslova uputilo je na donošenje Vladi Republike Hrvatske na temelju članka 31. stavka 2. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), prijedlog Odluke o upućivanju doprinosa Hrvatskom Caritasu za projekte razvojno - humanitarne pomoći u iznosu od 100.000,00 eura.

Potrebe za humanitarnom pomoći značajno su porasle zbog učestalosti i intenziteta humanitarnih kriza koje su dodatno produbljene ratom u Ukrajini te sukobom u Gazi koji su za sobom donijeli izbjegličku krizu, uništenu infrastrukturu te tisuće ljudi bez osnovnih životnih potreba. Dodatno, potresi i poplave koji su pogodili različite dijelove svijeta razrušili su zajednice, uzrokujući gubitak domova i života. Osim toga, sukobi koji se događaju širom svijeta, doveli su do nezapamćenih humanitarnih katastrofa koje ukazuju na potrebu za jačanjem globalnih humanitarnih odgovora i solidarnosti među nacijama kako bi se pružila pomoć onima koji su najviše pogođeni.

Republika Hrvatska svoje je aktivnosti na razvojno-humanitarnom planu u bitnom uskladila s aktivnostima međunarodnih razvojnih dionika, poglavito EU. Istodobno, osigurala je kontinuitet svojeg djelovanja na području međunarodne razvojne suradnje potporom multilateralnim programima na području svojih zemljopisnih i sektorskih prioriteta. Veliku ulogu u provedbi razvojno - humanitarnih projekta imao je Hrvatski Caritas koji se pokazao kao relevantan i pouzdan partner Republike Hrvatske.

Kao odgovorna članica međunarodne zajednice Republika Hrvatska nastavlja s dodjelom financijskih sredstva Hrvatskom Caritasu namijenjenih za ostvarivanje razvojne suradnje i humanitarne pomoći pod jednakim pretpostavkama kao i drugim osobama, s ciljem poticanja uravnoteženijeg i pravednijeg globalnog razvoja te iskorjenjivanja siromaštva i nejednakosti pri postizanju održivog razvoja.

Slijedom navedenog, Ministarstvo vanjskih i europskih poslova predlaže da Vlada Republike Hrvatske uputi financijski doprinos Hrvatskom Caritasu u ukupnom iznosu od 100.000,00 eura za projekte razvojno - humanitarne pomoći.

Prijedlogom Odluke zadužuje se Ministarstvo vanjskih i europskih poslova za pripremu i praćenje stručne provedbe aktivnosti iz prijedloga ove Odluke te se ovlašćuje ministar vanjskih i europskih poslova za sklapanje sporazuma s Hrvatskim Caritasom.

Financijska sredstva potrebna za provedbu ove Odluke osigurana su u Državnom proračunu Republike Hrvatske za 2023. godinu i projekcijama za 2024. i 2025. godinu na razdjelu Ministarstva vanjskih i europskih poslova, na izvorima 11 i 41, poziciji 3621.